Diari Oficial de la Generalitat Valenciana


Sumari del DOGV 7018, del 07-05-2013 (2013/4174)

Notificació de la sentència dictada en el procediment de guarda i custòdia número 912/2011.
-------------------------------------------------------------------------------------------

### Dades del document

Número de DOGV
:   7018

Data del DOGV
:   07-05-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/4174


Organisme emissor
:   Jutjat de Primera Instància i Instrucció Número 4 d'Elda

Tipus de document
:   Edicte

Notificació de la sentència dictada en el procediment de guarda i custòdia número 912/2011. [2013/4174]  
Família, guarda, custòdia i aliments de fill menor no matrimonial no consensuat 000912/2011-D  
De: Leidy Karina Vargas Ortega.  
Procuradora: Consuelo Fernández Verdú.  
Contra: Jorge Luis Andrade Hinojosa i ministeri fiscal.  
Procurador/a: -   
En este procediment de família, guarda, custòdia i aliments de fill menor no matrimonial no consensuat 000912/2011, seguit a instàncies de Leidy Karina Vargas Ortega contra Jorge Luis Andrade Hinojosa i el ministeri fiscal, s'ha dictat la sentència que, literalment, diu el següent:  
«Sentència número 11/2013  
Elda, 14 de gener de 2013  
M.ª Teresa Gómez Casado, jutgessa del Jutjat de Primera Instància i Instrucció número 4 d'esta ciutat i partit judicial, he vist l'expedient relatiu al procediment de mesures definitives a què es fa referència amb el número 912/2011, a instàncies de la procuradora dels tribunals Consuelo Fernández Verdú, la qual actua en nom i representació de Leidy Karina Vargas, amb l'assistència lletrada de María Dolores Tobarra Verdú, contra Jorge Luis Andrade Hinojosa, en situació de rebel·lia processal. Intervé el representant del ministeri fiscal en defensa de l'interés públic protegit per la llei.  
  
Antecedents de fet   
Primer. La part actora va presentar una demanda en sol·licitud de mesures definitives paternofilials i econòmiques respecte del fill menor extramatrimonial, i va al·legar la fonamentació jurídica que va estimar aplicable amb la finalitat de sol·licitar que, amb el tràmit legal previ corresponent, es dictara la corresponent resolució en què es declarara l'adopció de les mesures següents:  
1. L'atribució a la mare de la guarda i custòdia del menor C. A. A. V., sent la pàtria potestat compartida.  
2. L'establiment en favor del pare d'un règim de visites consistent en caps de setmana alterns des de les 20.00 hores del dissabte fins a les 21.00 hores del diumenge, així com vacacions escolars de Nadal, Setmana Santa i estiu a mitges.  
3. L'atribució en favor de la mare, en companyia del menor, de l'ús del domicili conjugal.  
4. L'establiment d'una pensió d'aliments en favor del menor de 300 euros mensuals i la meitat dels gastos extraordinaris.  
Segon. Admesa la demanda, per ajustar-se a les prescripcions legals, es trasllada esta a la part demandada, que no va contestar, per la qual cosa va ser declarada en situació de rebel·lia processal.  
Tercer. Es va assenyalar el dia per a la celebració de la vista establida legalment. La tramitació es va cursar de conformitat amb el que disposen els articles 769 a 778 de la Llei d'Enjudiciament Civil, concretament prenent com a punt normatiu de referència els articles 774, 770 i 753 de la Llei d'Enjudiciament Civil. En esta es procedix a la pràctica de la prova proposada per les parts, que és l'interrogatori de la demandant i prova documental. La lletrada de la part demandant ratifica la demanda, si bé, quant al règim de visites, sol·licita dissabtes i diumenges alterns de 10.00 a 20.00 hores sense pernocta, i la meitat de vacacions. En la fase d'informe, el ministeri fiscal sol·licita l'atribució de la guarda i custòdia del menor a la mare, una pensió d'aliments de 200 euros, i la meitat de gastos extraordinaris, i l'establiment en favor del pare d'un règim de visites progressiu, que inicialment serà d'un cap de setmana al mes, dissabte i diumenge d'11.00 a 19.00 hores, sense pernocta, durant sis mesos. Si funciona adequadament, progressivament s'introduirà la pernocta, i si la relació paternofilial és adequada s'ampliarà a la meitat de les vacacions escolars.  
  
Fonaments de dret  
Primer. Tota realització jurisdiccional que tinga com a base els paràmetres jurídics del dret de família ha de concretar, valorar, ponderar, per a després decidir els efectes personals i econòmics que hauran de regir la cessació de la comunitat de vida. Amb vista a les mesures que han de regular les conseqüències d'esta cessació, en primer lloc, en allò que afecta la guarda i custòdia del menor, C., de set anys d'edat, esta ha sigut sol·licitada per l'actora, i el demandat, que no ha comparegut, no s'oposa a això, però en tot cas la pàtria potestat ha de ser conjunta. Com ha reiterat el nostre Tribunal Suprem, en virtut del principi del favor fili, que inspira el nostre ordenament jurídic, és el superior interés dels fills el que ha d'inspirar la decisió que en esta matèria s'adopte, al marge dels interessos que ambdós progenitors puguen tindre. En este sentit, atés el resultat de la prova practicada, concretament l'interrogatori de part, el benefici d'este exigix el manteniment de la guarda i custòdia en favor de la mare, amb la qual residix en l'actualitat, i amb la qual ha viscut des que fa uns sis anys es va produir la separació dels progenitors, sense que des de llavors haja tingut a penes contacte amb el demandat.  
  
Segon. Pel que fa al règim de visites, de l'interrogatori de part es desprén que des que es va produir la separació, quan el menor tenia un any i mig, el pare només l'ha visitat en dos ocasions, una d'estes en ocasió del seu bateig, i l'altra l'any passat, i que no existix tampoc un contacte telefònic. Per tant, s'ha produït un distanciament entre el menor i el demandat, per la qual cosa en l'actualitat no existix a penes contacte entre el fill menor i son pare, que és per al menor quasi un estrany. A això hem d'afegir que el demandat residix a Huelva, la qual cosa suposa certes dificultats pràctiques, atesa la distància geogràfica entre ambdós ciutats.   
És desig de la mare que la relació paternofilial es recupere, si bé la veritat és que haurà de realitzar-se amb la prudència i progressivitat necessària a fi de reprendre a poc a poc el contacte, ja que és lògic que no puga obligar-se un menor de set anys a passar llargs períodes de temps amb el demandat, a qui només ha vist dos vegades. Per això, conforme amb allò que sol·licita el ministeri fiscal, es considera adequat l'establiment d'un règim de visites progressiu, de manera que si funciona adequadament, es puga anar ampliant a poc a poc.  
  
Per tant, s'establix durant un període inicial de sis mesos un règim de visites d'un cap de setmana al mes, que, a falta d'acord, serà el primer de cada mes, dissabte i diumenge d'11.00 a 19.00 hores sense pernocta. Si es realitza adequadament, passats els sis mesos s'introduirà la pernocta. Si s'ha recuperat la relació paternofilial, podrà establir-se un règim de visites de vacacions escolars de Nadal, Setmana Santa i estiu a mitges. Per al desplegament del règim de visites, i atenent l'interés del menor, serà el pare el que haurà de desplaçar-se a la localitat d'Elda, i seran a càrrec seu els gastos derivats d'este desplaçament, i haurà de recollir i tornar el menor en el domicili matern.  
Tercer. Quant al domicili conjugal, conforme a l'article 96 del Codi Civil «l'ús del domicili conjugal i del parament domèstic correspon, en defecte d'acord dels cònjuges, als fills i a aquell dels cònjuges en la companyia del qual queden. No havent-hi fills, podrà acordar-se que l'ús de tals béns, pel temps que prudencialment es fixe, corresponga al cònjuge no titular, sempre que, ateses les circumstàncies, ho feren aconsellable i el seu interés fóra el més necessitat de protecció».  
  
La llei no establix l'exigència de realitzar automàticament l'atribució de l'ús i gaudi del domicili familiar a favor d'aquell dels progenitors en la companyia del qual residisca el menor, sinó que el seu tenor literal empra l'expressió «preferentment», cosa que obri la porta a una interpretació que permeta la possibilitat d'efectuar esta atribució al cònjuge no custodi, sempre que s'acredite la concurrència de circumstàncies que així ho facen aconsellable, com afirma l'Audiència Provincial de Barcelona, en la sentència d'11 d'octubre de 1999, si bé s'exigix la pràctica d'una sòlida activitat probatòria que determine que és un altre l'interés més necessitat de protecció, i que permeta enervar la presumpció legal del fet que l'interés que mereix la protecció és dels fills, tal com ha considerat l'Audiència Provincial de Madrid, en la sentència de 8 de juliol de 1997.   
En el cas que ens ocupa, no s'ha acreditat que existisca un altre interés més necessitat de protecció, per la qual cosa és procedent l'atribució de l'ús del domicili conjugal a la mare en companyia del seu fill, i els gastos derivats del seu ús seran a càrrec d'esta.  
Quart. Quant a la pensió d'aliments, conforme a l'article 146 del Codi Civil, «la quantia dels aliments serà proporcionada al cabal o als mitjans de qui els dóna i a les necessitats de qui els rep»; per tant, per a la determinació d'esta hem d'atendre les possibilitats econòmiques del demandat i les necessitats del menor.   
Quant a la necessitat d'establir una pensió d'aliments, no hi ha dubte que la cessació de la convivència entre els progenitors no eximix el pare de les seues obligacions amb el seu fill menor, de manera que es tracta d'una qüestió que pot establir-se d'ofici en benefici del menor. Quant a la quantia de la pensió d'aliments, desconeixem amb exactitud els ingressos econòmics del demandat, que es troba en situació de rebel·lia processal, de manera que l'única notícia que podem tindre de la seua capacitat econòmica és l'afirmació de la mare, que diu que, a través de la nóvia del demandat, sap que este treballa en un Burguer a Huelva i guanya 1.000 euros al mes. Quant a les necessitats del menor, per no haver-se practicat una prova sobre estes, s'entén que són les habituals d'un menor de la seua edat.  
D'acord amb tot això, s'entén adequada la quantia de 200 euros, pròxima a la fixada per l'Audiència Provincial d'Alacant com a mínim vital. El progenitor no custodi té l'obligació de mantindre el seu fill mentres siga menor, i fins i tot arribada la majoria d'edat fins que acabe la seua formació i tinga la independència econòmica. Esta quantitat haurà de ser ingressada pel demandat dins dels cinc primers dies de cada mes en el compte corrent que designe la mare i s'actualitzarà anualment d'acord amb els índexs de l'índex de preus de consum. Quant als gastos extraordinaris, el pagament d'estos haurà d'efectuar-se a mitges.  
  
Quint. L'article 394 de la Llei d'Enjudiciament Civil establix que s'imposaran les costes a la part que haja vist rebutjades les seues pretensions. Este precepte s'exceptua en els processos de família, ja que les relacions personals subjacents aconsellen minorar en la mesura que siga possible la càrrega econòmica dels integrants. Per la qual cosa no pertoca la condemna a costes.   
  
Dispositiva  
De conformitat amb la normativa aplicada i els criteris i consideracions jurídics establits, estime la demanda interposada per la procuradora dels tribunals Consuelo Fernández Verdú, en nom i representació de Leidy Karina Vargas Ortega, contra Jorge Luis Andrade Hinojosa, i dispose l'adopció de les següents mesures en relació al menor:  
  
- L'atribució de la guarda i custòdia del menor en favor de la mare, i l'exercici de la pàtria potestat serà conjunt.   
- L'atribució de l'ús del domicili conjugal a la mare en companyia del fill menor, així com l'atribució a esta de l'ús del parament domèstic.  
- L'establiment a càrrec del pare d'una pensió d'aliments de 200 euros. Els gastos extraordinaris hauran de ser satisfets per ambdós progenitors a mitges.  
 - Quant al règim de visites, s'establix durant un període inicial de sis mesos un règim de visites d'un cap de setmana al mes que, a falta d'acord, serà el primer de cada mes, dissabte i diumenge d'11.00 a 19.00 hores, sense pernocta. Si es realitza adequadament, passats els sis mesos s'introduirà la pernocta. Si s'ha recuperat la relació paternofilial, podrà establir-se un règim de visites de vacacions escolars de Nadal, Setmana Santa i estiu a mitges. Per al desplegament del règim de visites, i atenent l'interés del menor, serà el pare el qui haurà de desplaçar-se a la localitat d'Elda, i seran a càrrec seu els gastos derivats d'este desplaçament, i haurà de recollir i tornar el menor en el domicili matern.  
  
No es fa un especial pronunciament en matèria de costes.   
Contra esta resolució en forma de sentència es pot interposar un recurs d'apel·lació en el termini de 20 dies, comptats des de l'endemà de la notificació. Els recursos que d'acord amb la llei s'interposen contra la sentència no suspendran l'eficàcia de les mesures que s'hagueren acordat en esta. Notifiqueu esta sentència a totes les parts constitutives i procediu a inscriure-la en el Registre Civil.  
Ho dispose, mane i firme Mª Teresa Gómez Casado, jutgessa titular d'este Jutjat. En done fe».  
I atés que el demandat, Jorge Luis Andrade Hinojosa, es troba en parador ignorat, expedisc este edicte a fi que li valga de notificació de forma deguda.  
  
Elda, 17 de gener de 2013.- La secretària judicial: Sandra Escobar Navedo.